**Ministru kabineta noteikumu projekta „Grozījumi Ministru kabineta 2011. gada 28. jūnija noteikumos Nr. 500 „Noteikumi par transportējamām spiedieniekārtām”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. | Pamatojums | Likuma „Par atbilstības novērtēšanu” 7. pants un likuma „Par bīstamo iekārtu tehnisko uzraudzību” 3. panta otrā daļa |
|  2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Prasības attiecībā uz transportējamām spiedieniekārtām, to atbilstības novērtēšanu, piedāvāšanu tirgū, lietošanu, lietošanas laikā veicamajām pārbaudēm nosaka Ministru kabineta 2011.gada 28.jūnija noteikumi Nr.500 „Noteikumi par transportējamām spiedieniekārtām” (turpmāk – Noteikumi).Noteikumu 6.1 punkts nosaka, ka sašķidrinātās naftas gāzes balonu (turpmāk – Gāzes baloni), kuram nav veikta atbilstības novērtēšana vai atkārtota atbilstības novērtēšana un kas nav marķēts ar "Pī" zīmi, var tirgot un lietot, ja ir apliecinājums, ka sašķidrinātās naftas gāzes balonam ir veikta tehniskā pārbaude, kurā noteikts, ka tas atbilst noteiktajām prasībām un neapdraud cilvēku dzīvību, veselību, īpašumu un vidi. Savukārt Noteikumu 117.6 punkts paredz, ka Noteikumu 6.1 punkts ir piemērojams līdz 2017.gada 31.decembrim. Tādējādi spēkā esošais regulējums paredz, ka Gāzes baloni, kas tika laisti tirgū un nodoti lietošanā līdz brīdim, kad Latvijas teritorijā kļuva saistošas uz gāzes baloniem attiecināmās Eiropas Savienības tiesību normas (turpmāk – GOST baloni) var atrasties apritē līdz šī gada beigām pie nosacījuma, ja tiem ir veikta nacionālā tehniskā pārbaude atbilstoši Noteikumos noteiktajai kārtībai un tās rezultātā tiek atzīts, ka GOST balons atbilst izvirzītajām prasībām.Lai pārliecinātos par GOST balonu drošuma līmeni un noskaidrotu, vai spēkā esošās tehniskās pārbaudes kārtība ir pietiekošs līdzeklis, lai mazinātu līdz minimumam draudu riskus, kas saistīti ar GOST balonu turpmāku lietošanu, tirgus uzraudzības iestāde – Patērētāju tiesību aizsardzības centrs (turpmāk – PTAC) 2017.gada pirmajā pusē veica tirgus uzraudzības pasākumus. To ietvaros PTAC konstatēja: 1) no visiem tirgū piedāvātiem gāzes baloniem 80% ir GOST baloni; 2) gāzes balonu uzpildes stacijas, kas veic GOST balonu tehniskās pārbaudes kopumā 2015.un 2016.gadā ir pārbaudījušas 593930 gāzes balonus, no kuriem 4051 GOST baloni (0.7%) tika atzīts par nederīgiem turpmākai lietošanai; 3) neatbilstības gāzes balonu uzpildes staciju darbībā, kas veic GOST balonu tehniskās pārbaudes, netika konstatētas. Minētie uzraudzības rezultāti dod pamatu secinājumiem, ka gāzes balonu tirgū joprojām lielu īpatsvaru kopējā gāzes balonu skaitā ieņem GOST baloni. Turklāt tehnisko pārbaužu rezultāti liecina, ka normālos un paredzamos lietošanas apstākļos nav pamata uzskatīt, ka GOST balonu turpmākā lietošanas radītu apdraudējumu GOST balonu lietotājiem.Vienlaikus, lai izvērtētu GOST balonu konstrukcijas atbilstību šī brīža spēkā esošajām Eiropas Savienības tehniskajām prasībām attiecībā uz gāzes baloniem, tirgus uzraudzības pasākumu ietvaros tika veikta arī padziļinātā GOST balonu testēšana, veicot gan sagraujošos, gan arī nesagraujošos testus. Veikto testu rezultāti apliecina faktu, ka spēkā esošās Eiropas Savienības tehniskās prasības attiecībā uz gāzes baloniem ir augstākas un nodrošina augstāku drošības līmeni nekā tas bija brīdī, kad tika ražoti GOST baloni. Līdz ar to testēšanas rezultāti liecina, ka GOST balonu konstrukcija nav atbilstoša šobrīd spēkā esošajām Eiropas Savienības tehniskajām prasībām attiecībā uz gāzes baloniem. Taču, veicot testēšanas rezultātu detalizētu analīzi, nav rodams pamatojums tam, ka GOST balonu turpmākā lietošana atbilstoši paredzētajam lietošanas nosacījumiem un mērķim, veicot to tehniskās pārbaudes līdzšinējā apmērā un kārtībā, apdraudētu GOST balonu lietotājus, neskatoties uz to, ka GOST balonu konstrukcija nenodrošina analogu drošuma līmeni salīdzinājuma ar gāzes baloniem, kas ražoti pēc Eiropas Savienības tehniskajām prasībām. Turklāt svarīgs ir apstāklis, ka liela daļa no konstatētajām GOST balonu neatbilstībām ticamākais ir radusies nevis to lietošanas laikā, bet gan jau ražošanas brīdī. Tas liecina, ka GOST baloni visu to lietošanas laiku, kas dažos gadījumos ir vairāki gadu desmiti, ir lietoti, neskatoties uz neatbilstībām, un nav radījuši tiešus draudus GOST balonu lietotājiem. Nav saskatāms saprātīgs pamatojums faktam, ka šīs neatbilstības, neskatoties uz to, ka jau eksistē ilgu laiku, tieši šobrīd radīs vislielākos draudus GOST balonu lietotājiem un tāpēc ir izņemami no tirgus līdz šī gada nogalei. GOST balonu strauja izņemšana no tirgus būtu nesamērīga un radītu pārlieku lielu gan administratīvo, gan arī finansiālo slogu vispirms uz gāzes balonu tirgotājiem un uzpildītājiem, kā arī sekojoši uz gāzes balonu lietotājiem, kuri būs tie, kas tiešā vai netiešā veidā kompensēs gāzes balonu tirgotājiem un uzpildītājiem radītos izdevumus saistībā ar gāzes balonu parka nomaiņu.Arī gāzes balonu tirgus nozare ir paudusi viedokli, ka Noteikumos noteiktās tehniskās pārbaudes ļauj identificēt nedrošos GOST balonus. Vienlaikus norādīja, ka lielākos riskus GOST balonu lietotājiem var radīt nevis pats GOST balons, bet gan tieši neatbilstošs vai bojāts GOST balona ventilis.Tāpēc, apkopojot minētos faktus, ir veicināma nevis nekavējoša GOST balonu izņemšana no tirgus, bet gan pakāpeniska gāzes balonu parka nomaiņa. Tāpēc Noteikumos tiek veikti grozījumi, kas atceļ normu, ka GOST baloni ir jāizņem no tirgus līdz šī gada nogalei. Taču Noteikumi tiek papildināti ar normu, ka papildus tiem GOST baloniem, kuri nav izturējuši tehnisko pārbaudi, no tirgus tiks izņemti arī GOST baloni, kuri ir sasnieguši ievērojamu vecumu, proti, 40 gadu slieksni kopš to ražošanas brīža. Minētā kārtība ļautu izņemt no tirgus visvecākos GOST balonus, par kuru drošības līmeni ir vislielākās bažas, taču atļautu turpināt lietot jaunākos GOST balonus. Tādējādi tiktu nodrošināta pakāpeniska gāzes balonu parka nomaiņa uz Eiropas Savienības prasībām atbilstošiem gāzes baloniem.Vienlaikus, lai risinātu problēmu, kas saistīta ar GOST balonu neatbilstošajiem ventiļiem, Noteikumos ir paredzēts iestrādāt normu, kas paredz, ka visiem GOST baloniem pēc tehniskās pārbaudes ir jābūt aprīkotiem ar ventili, kas atbilst Eiropas Savienības prasībām un attiecīgi ir marķēts “Pī” zīmi. |
|  3. | Projekta izstrādē iesaistītās institūcijas | Ekonomikas ministrija, PTAC |
|  4. | Cita informācija |  Nav |

|  |
| --- |
| **II. Tiesību akta projekta ietekme uz sabiedrību tautsaimniecības attīstību un administratīvo slogu** |
|  1. | Sabiedrības mērķgrupas, kuras tiesiskais regulējums ietekmē vai varētu ietekmēt | Gāzes balonu tirgus dalībnieki, tehniskās pārbaudes veicēji un GOST balonu lietotāji. |
|  2. | Tiesiskā regulējuma ietekme uz tautsaimniecību un administratīvo slogu | Ar noteikumu projektu tiek atcelts GOST balonu izņemšanas no tirgus termiņš tādējādi mazinot finansiālo slogu visām sabiedrības mērķgrupām.Savukārt lai risinātu problēmu, kas saistīta ar GOST balonu neatbilstošajiem ventiļiem, ar projektu tiek noteikts, ka GOST baloni pēc tehniskās pārbaudes tiek aprīkoti ar ventili, kas atbilst Eiropas Savienības prasībām un attiecīgi ir marķēts ar “Pī” zīmi. Ņemot vērā, ka jau šobrīd GOST baloni vairumā gadījumu tiek aprīkoti ar Eiropas Savienības prasībām atbilstošiem ventiļiem, GOST balonu skaits, kam būs jāveic ventiļa nomaiņa paredzams neliels.Vienlaikus lai nodrošinātu atbilstošu drošuma līmeni GOST balonu lietotājiem, ar projektu tiek paredzēta tādu GOST balonu izņemšana no tirgus, kuri ir sasnieguši ievērojamu vecumu, proti, 40 gadu slieksni kopš to ražošanas brīža. Minētā kārtība neietekmē sabiedrības mērķgrupu finansiālo slogu, jo tādā veidā tiek atļauts lietot jaunākos GOST balonus savukārt GOST balonu īpatsvars, kas vecāki par 40 gadiem, ir salīdzinoši mazs no kopējā GOST balonu skaita tirgū.  |
|  3. | Administratīvo izmaksu monetārs novērtējums | Projekta normas nerada izmaksas saistībā ar informācijas pieņemšanas, apstrādes vai uzglabāšanas pienākumiem. |
|  4. |  Cita informācija |  Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Gāzes balonu tirgū iesaistīto komersantu asociācijas, kuru biedrus šie noteikumi tiešā veidā skars, ir informētas par noteikumu projekta izstrādi un ir piedalījušās tā izstrādes gaitā, proti, asociāciju pārstāvji piedalījās rīkotājās sanāksmēs un diskusijās par noteikumu projektu un izteica savu viedokli |
| 2. | Sabiedrības līdzdalība projekta izstrādē | Noteikumu projekta izstrādē tika iesaistīta Sašķidrinātās naftas gāzes asociācija, Latvijas gāzes asociācija, Latvijas Degvielas tirgotāju asociācija. Notika 2 sanāksmes – 2017.gada 3.augustā un 5.septembrī, kurās piedalījās minēto asociāciju pārstāvji un pauda konceptuālu atbalstu noteikumu projektam |
| 3. | Sabiedrības līdzdalības rezultāti | Noteikumu projekta izstrādē iesaistītās personas atbalsta noteikumu projektu.  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. | Projekta izpildē iesaistītās institūcijas | PTAC un citas valsts uzraudzības un kontroles institūcijas atbilstoši kompetencei. |
|  2. |  Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
|  3. |  Cita informācija | Nav |

Ministru prezidenta biedrs,

ekonomikas ministrs A.Ašeradens

Valsts sekretārs J.Stinka

Lipskis, 67013292

Valdis.Lipskis@em.gov.lv